Title: ประกาศนายทะเบียนกรุงเทพมหานคร เรื่อง ให้เจ้าของรถหรือผู้ครอบครองรถยนต์สี่ล้อเล็กรับจ้าง แจ้งข้อมูลการเดินรถยนต์สี่ล้อเล็กรับจ้างในเขตกรุงเทพมหานคร

ประกาศนายทะเบียนกรุงเทพมหานคร

ประกาศนายทะเบียนกรุงเทพมหานคร
เรื่อง
ให้เจ้าของรถหรือผู้ครอบครองรถยนต์สี่ล้อเล็กรับจ้าง
แจ้งข้อมูลการเดินรถยนต์สี่ล้อเล็กรับจ้างในเขตกรุงเทพมหานคร[๑]

ด้วย กระทรวงคมนาคมได้มีนโยบายที่จะจัดระเบียบการเดินรถยนต์สี่ล้อเล็กรับจ้างในเขตกรุงเทพมหานครเสียใหม่
ให้มีความเหมาะสมกับสภาพเมืองที่มีการขยายตัวและเปลี่ยนแปลงไปในปัจจุบันเพื่อให้มีความเป็นระเบียบ
เรียบร้อยและเกิดประโยชน์ทั้งต่อประชาชนผู้ใช้บริการ ผู้ประกอบการตลอดจนสังคมโดยรวม
นายทะเบียนกรุงเทพมหานครจึงขอความร่วมมือให้ผู้ประกอบการและผู้ครอบครองรถยนต์สี่ล้อเล็กรับจ้างแจ้งข้อมูลการเดินรถยนต์สี่ล้อเล็กรับจ้างเพิ่มเติมจากที่กรมการขนส่งทางบกได้เคยสำรวจไว้
เพื่อให้ได้ข้อมูลถูกต้อง ครบถ้วนและเป็นปัจจุบัน นายทะเบียนจึงออกประกาศ ดังนี้

ข้อ ๑  ให้เจ้าของรถหรือผู้ครอบครองรถยนต์สี่ล้อเล็กรับจ้างทั้งที่ได้รับอนุญาตและยังไม่ได้รับอนุญาตให้เดินรถยนต์สี่ล้อเล็กรับจ้างจากทางราชการ
แจ้งข้อมูลการเดินรถยนต์สี่ล้อเล็กรับจ้างโดยกรอกรายละเอียดตามแบบสอบถามข้อมูลแนบท้ายประกาศนี้
พร้อมด้วยหลักฐาน ดังนี้
๑.๑  ภาพถ่ายบัตรประชาชนหรือภาพถ่ายเอกสารแสดงการจดทะเบียนสหกรณ์ไม่เกินหกเดือน
๑.๒  ภาพถ่ายใบคู่มือจดทะเบียนรถ
๑.๓  หนังสือมอบอำนาจ กรณีเจ้าของรถหรือผู้ครอบครองไม่มาดำเนินการด้วยตนเอง

ข้อ ๒  เจ้าของรถหรือผู้ครอบครองสามารถแจ้งข้อมูล ณ
ฝ่ายรถรับจ้างและรถบริการส่วนทะเบียนรถยนต์ อาคาร ๒ ชั้น ๑ กรมการขนส่งทางบก ถนนพหลโยธิน
แขวงจอมพล เขตจตุจักรกรุงเทพมหานคร ในวัน และเวลาราชการ

ข้อ ๓  ให้แจ้งข้อมูลภายใน ๔๕ วัน นับแต่วันที่นายทะเบียนได้มีประกาศ

ข้อ ๔  หากพ้นกำหนดระยะเวลาดังกล่าวแล้ว เจ้าของรถหรือผู้ครอบครองที่ไม่ได้แจ้งข้อมูลการเดินรถยนต์สี่ล้อเล็กรับจ้างอาจไม่ได้รับการพิจารณาในการพิจารณาจัดระเบียบการเดินรถยนต์สี่ล้อเล็กรับจ้างที่กรมการขนส่งทางบกจะดำเนินการต่อไป

จึงแจ้งมาเพื่อทราบโดยทั่วกัน

ประกาศ
ณ วันที่ ๒๘ ธันวาคม พ.ศ. ๒๕๔๘
รณยุทธ
 ตั้งรวมทรัพย์
นายทะเบียนกรุงเทพมหานคร

[เอกสารแนบท้าย]

๑. 
แบบสอบถามข้อมูลเบื้องต้น

(ดูข้อมูลจากภาพกฎหมาย)

ชัชสรัญ/ผู้จัดทำ
๗
กุมภาพันธ์ ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๐ ง/หน้า ๑๖๑/๒ กุมภาพันธ์ ๒๕๔๙